ሚኒስቴሩ  የእናቶችንና የህፃናት ሞትን ይበልጥ ለመቀነስ ለጤና ባለሙያዎች ሥልጠና ትኩረት ሰጥቷል
– በኢትዮጵያ የእናቶችንና የህፃናት ሞትን በከፍተኛ ደረጃ ለመቀነስ ለጤና ባለሙያዎች ሥልጠና ትኩረት መስጠቱን የጤና ጥበቃ ሚኒስቴር አስታወቀ።  በሚኒስቴሩ የኦፕሬሽን ዘርፍ  ሚኒስትር ዲኤታ ዶክተር አሚር አሚን ለዋልታ እንደገለጹት በሃገሪቱ የእናቶችና የህፃናት ሞትን በከፍተኛ ደረጃ ለመቀነስ በዘርፉ አስፈላጊ በሆኑት በአዋላጅ ነርስ ፤በቀዶ ጥገናና በሰመመን ሰጪ ዘርፎች የጤና  ባለሙያዎችን  ለማፍራት ጥረት እየተደረገ ነው ።በጤናው ዘርፍ የምዕተ ዓመቱን ግቦች ይበልጥ ስኬታማ ለማድረግ የጤና ባለሙያ ሥልጠና ወሳኝ እንደሆነ የተናገሩት ዶክተሩ፣በዘንድሮ የበጀት ዓመት ከተለያዩ ዩኒቨርሲቲዎች በአዋላጅ ነርስነት ፤ በሰመመን ሰጪነትና ቀዶ ጥገና የሙያ መስኮች የተመረቁትን 2ሺ 779 ያህል ባለሙያዎች የቅድመ ሥልጠና በመሥጠት በተለያዩ ጤና ተቋማት እንዲመደቡ መድረጉን ገልጸዋል ።በተለያዩ  የትምህርት ተቋማት  የሚሠጡትን የህክምና ትምህርት ሥልጠናዎች ጥራታቸውን የጠበቁ እንዲሆኑ ከከፍተኛ ትምህርት ጥራትና አግባብነት ኤጀንሲ ጋር በመተባበር ቁጥጥር እንደሚደረግ የገለጹት ዶክተር አሚር ከዩኒቨርስቲዎች ለሚመረቁ ተማሪች የብቃት ማረጋገጫ ፈተና ከሚቀጥለው  ዓመት ጀምሮ መሠጠት እንደሚጀመር ጨምረው ተናግረዋል ።በቅርብ ዓመታት ውስጥ በህክምና ሙያ ዘርፍ የዩኒቨርስቲዎች ዓመታዊ የቅበላ አቅም ውስን በመሆኑ በዓመት ከ8 መቶ የማይበልጥ የህክምና ባለሙያ እንደሚመረቅ የጠቆሙት ዶክተር አሚር አሁን የዩኒቨርስቲዎች  የቅበላ አቅም  ከ 3ሺ 5መቶ በላይ መድረሱን አስረድተዋል ።በተለያዩ የህክምና ዘርፎች ስፔሻላይዜሽን ትምህርት በአዲስ አበባና በጅማ ዩኒቨርስቲዎች ብቻ እንደሚሠጥ የጠቀሱት ዶክተር አሚር በዘንድሮ ዓመት  በ 12 የአገሪቱ ዩኒቨርስቲዎች  በተለያዩ  የህክምና  ዘርፎች የስፔሻላይዘሽን ሥልጠና ለመጀመር  መታቀዱን ተናግረዋል ።ኢትዮጵያ በአጠቃላይ አገልግሎት በመሥጠት ላይ የሚገኙ 17ሺ የጤና ጣቢያዎች የሚገኙባት ሃገር ከመሆኗም በላይ 34ሺ የሚሆኑ የጤና ኤክስቴንሽን ባለሙያዎችን በማሠማራት በጤና ዘርፉ ትልቅ እመርታ እያስመዘገበች  መሆኗን ዶክተር አሚር አስረድተዋል፡፡